Naționala feminină de handbal, calificare en-fanfare la Campionatul European

Echipa națională feminină de handbal a României s-a calificat fără niciun fel de emoții la Campionatul European care va avea loc la sfârșitul acestui an în Austria, Ungaria și Elveția. „Tricolorele” au jucat în Grupa 1 preliminară și au câștigat toate cele șase partide. Jucătoarele antrenate de Florentin Pera au învins BosniaHerțegovina cu 48-18 şi 37-16, Grecia cu 32-20 şi 31-24 și Croația cu 26-24 şi 25-23 și au încheiat grupa preliminară pe primul loc, cu 12 puncte. La turneul final, echipa feminină a României va face parte din grupa B, alături de Muntenegru, Cehia și Serbia și va evolua în Ungaria, la Debrecen.

De notat că ediţia din 2024 a Campionatului European va fi prima cu 24 de echipe la start şi va fi găzduită de Austria, Ungaria şi Elveţia în perioada 28 noiembrie – 15 decembrie. Meciurile vor fi găzduite în grupele preliminare de Debrecen, Basel şi Innsbruck, iar în grupele principale, de Debrecen şi Viena, capitala Austriei urmând a găzdui şi fazele finale. Primele două clasate în fiecare grupă preliminară se vor califica în grupele principale.

La ultimele două ediţii ale Campionatului European, România s-a clasat pe locul 12, după ce în 2018 era pe locul 4. Cea mai bună performanţă a tricolorelor este medalia de bronz din 2010. România va evolua la Europenele din 2024 fără Cristina Neagu în lot, golgeter all-time al competiţiei (303 goluri), handbalista luând decizia să-şi încheie cariera la reprezentativă după CM2023.

Mugur Băileșteanu

Contents